**FORSLAG TIL ÅRSPLAN/RAMMEPLAN FOR RØDT NORDRE AKER I 2022**

Planen skal sees som et rammeverk for aktivitetene RNA vil prioritere i 2022. I tillegg vil styret følge opp løpende aktuelle saker i bydelen. Med unntak av studiearbeidet (pkt. 6) bør fokus være lokalt.

1. **Samordning av Rødts arbeidet i bydelen – samarbeid med lokalpolitiske organer**

Rødt er representert i lokalpolitiske organer og råd/styrer i bydelen (BU med tilhørende komitéer: Plan-, miljø- og samferdselskomitéen, Helse- og sosialkomitéen, kultur- og oppvekstkomitéen m.fl.). Det er et mål i 2022 å få etablert et vel fungerende forum for å samordne arbeidet i styret med arbeidet som skjer i bydelen.

1. **Boligpolitikk i bydelen**

Det pågår mange store utbygginger i vår bydel; den største pr i dag er byggeprosjektene i Nydalen og aksjon for park i Nydalen. Også i tilstøtende bydeler (Bjerke, Sagene m.fl.) er dette et sentralt tema. Vi har tidligere vedtatt at boligpolitikk er en sentral sak for Rødt. Styret er i kontakt med aksjonsgruppen for park i Nydalen. Vi foreslår at vi også tar initiativ til samarbeid med Rødt-lagene i andre bydeler for å styrke arbeidet.

1. **Nye Rikshospitalet – Gaustad/Aker/Ullevål**

En helt spesiell utbyggingssak i vår bydel er planene om det nye Rikshospitalet (Gaustad/Aker vs Ullevål). Her ledes arbeidet av en egen aksjonskomite, og styret har vært i kontakt med aksjonsledelsen for å se hva vi kan bidra med. Denne kontakten bør følges opp i 2022. Vi er også i god dialog i aksjonsgruppen mot salg av Ullevål. Også i denne saken vil styret samarbeide med tilliggende bydeler.

1. **Utbygging av Trollvanns- og Grefsenkleiva**

Det foreligger planer om en omfattende utbygging av Trollvannskleiva og Grefsenkleiva. Utbyggingen vil, hvis den blir gjennomført, føre til store belastninger for lokalbefolkningen. En aksjonsgruppe leder arbeidet mot planene, og styret er i kontakt med aksjonsledelsen for å se hva vi kan bidra med.

1. **Opinionsarbeid i bydelen**

Med 8 representanter på Stortinget er Rødts politikk blitt mer synlig, noe som bl.a. kommer til uttrykk gjennom gode meningsmålinger. Det er opp til oss å bygge opp under dette i vår bydel. En måte å gjøre dette på, er ved å skrive innlegg i bydelsaviser m.m. (Nordre Aker Budstikke, Talefoten m.fl.). Styret vi følge opp dette og oppmuntrer også medlemmene til å bruke disse kanalene for meningsytring.

1. **Systematisk studiearbeid i laget**

Styret har i liten grad hatt kapasitet til å arrangere studiearbeid, men håper å kunne utvide dette arbeidet i 2022. Medlemmene oppfordres til å komme med forslag til tema.

Styret har gjennomført et studiepunkt om Rødt sitt prinsipprogram. Det er flere som har meldt interesse for å delta i arbeid med å forbedre dette fram mot neste landsmøte. I tillegg har styremedlemmer kommet med tips om bøkene til Shoshana Zuboff (Overvåkingskapitalismen») og Mariana Mazzucato («A moonshot guide to changing capitalism» = «En ny økonomi- Hvordan månelandingen inspirerer til å endre kapitalismen».

Styret i Rødt Nordre Aker /
9. februar 2022